
	REPUBLICA FRANCEZĂ

	
Ministerul Tranziției Ecologice și Solidare






Decretul nr. […] din […]
privind modificarea listei tehnicilor de obținere a organismelor modificate genetic care au făcut obiectul unei utilizări convenționale fără inconveniente dovedite pentru sănătatea publică sau pentru mediu

NR: […]




Categorii de public vizate: întreprinderi, institute de cercetare și alte structuri implicate în dezvoltarea, utilizarea sau comercializarea de organisme obținute prin modificare genetică sau de produse ale acestora, agricultori.
Obiect: modificarea listei tehnicilor de modificare genetică care au făcut obiectul unei utilizări convenționale fără inconveniente dovedite pentru sănătatea publică sau pentru mediu.
Intrare în vigoare: textul intră în vigoare în ziua următoare publicării sale. 
Observație: prin prezentul decret se modifică lista tehnicilor de modificare genetică considerate ca fiind utilizate în mod convențional fără inconveniente dovedite pentru sănătatea publică sau pentru mediu, pentru a clarifica în respectiva listă situația tehnicilor de mutageneză aleatorie. Organismele modificate genetic obținute prin tehnicile incluse pe această listă nu fac obiectul dispozițiilor din cartea V titlul III din secțiunea legislativă a Codului mediului, precum și ale articolelor L. 125-3 și L. 515-13.
Trimiteri: Codul mediului, astfel cum a fost modificat prin prezentul decret poate fi consultat, în versiunea sa rezultată în urma acestei modificări, pe site-ul Légifrance (http://www.legifrance.gouv.fr).


Prim-ministrul, 

în urma raportului ministrului tranziției ecologice și solidare, 

având în vedere Directiva 2001/18/CE a Parlamentului European și a Consiliului din 12 martie 2001 privind diseminarea deliberată în mediu a organismelor modificate genetic și de abrogare a Directivei 90/220/CEE a Consiliului,

având în vedere Directiva (UE) 2015/1535 a Parlamentului European și a Consiliului din 9 septembrie 2015 referitoare la procedura de furnizare de informații în domeniul reglementărilor tehnice și al normelor privind serviciile societății informaționale și, în special, notificarea nr. …,
având în vedere Codul mediului, în special articolele L. 531-2 și D. 531-2, 


având în vedere avizul Consiliului Superior al Biotehnologiilor din data de […],

având în vedere consultarea publică organizată de la […] până la […], în conformitate cu articolul L. 123-19-1 din Codul mediului,

Hotărăște:
Articolul 1
[bookmark: _GoBack]
Articolul D. 531-2 din Codul mediului se modifică după cum urmează: 

1. La primul alineat, după textul „ca determinând o modificare genetică”, se inserează textul „sau care au făcut obiectul unei utilizări convenționale fără inconveniente dovedite pentru sănătatea publică sau pentru mediu”;

2. Litera (a) de la punctul 2 are următoarea formulare: 
„(a) Mutageneza aleatorie, cu excepția mutagenezei aleatorii in vitro care constă în expunerea celulelor vegetale cultivate in vitro la agenți mutageni chimici sau fizici.”

Articolul 2

Culturile de plante obținute prin intermediul unei tehnici de mutageneză aleatorie in vitro menționată la articolul D. 531-2 punctul 2 litera (a) din Codul mediului, în versiunea sa care rezultă din prezentul decret, care au fost semănate sau plantate înainte de data de includere a acestora pe o listă stabilită prin decret al ministrului agriculturii, în care sunt enumerate soiurile a căror includere în catalog a fost anulată sau care îndeplinesc condițiile unei astfel de anulări, pot fi finalizate. 

Articolul 3

Ministrul tranziției ecologice și solidare, ministrul agriculturii și alimentației, ministrul învățământului superior, cercetării și inovării și ministrul economiei și finanțelor sunt însărcinați, fiecare în sfera sa de competență, cu punerea în aplicare a prezentului decret care va fi publicat în Jurnalul Oficial al Republicii Franceze.




Adoptat la [ ].

Edouard PHILIPPE


De către prim-ministru:

Ministrul tranziției ecologice și solidare,

Elisabeth BORNE


Ministrul agriculturii și alimentației,

Didier GUILLAUME


Ministrul învățământului superior, cercetării și inovării

Frédérique VIDAL

